text: इस क्षेत्र में परिवहन गलियारों के माध्यम से संपर्क स्थापित करने के महत्त्व को रेखांकित करते हुए मोदी ने कहा कि संपर्क का मतलब सिर्फ भौगोलिक जुड़ाव से नहीं है बल्कि यह लोगों का लोगों से जुड़ाव भी होना चाहिए। चीन की ओबीओआर परियोजना पर परोक्ष रूप से आक्षेप करते हुए मोदी ने कहा कि भारत ऐसी हर परियोजना का स्वागत करता है जो समावेशी, मजबूत और पारदर्शी हो और जो सदस्य देशों की संप्रभुता और क्षेत्रीय अखंडता का सम्मान करती हो।